ફોન મૂકીને વિભાકર જિમમાં ઘૂસ્યો. આકાશ, આકાંક્ષા, ભૌમિક અને ભૈરવીની સાથે આજે તો પ્રશાંત અને પરિધિ પણ ત્યાં આવ્યાં હતાં. 'મામા, આજે તો અમે લોકો શાહીબાગ જઇશું. છેલ્લો દિવસ છે એટલે જિમનો લાભ લેવા આવ્યો.' પ્રશાંતે આવું કહ્યું એટલે વિભાકરે એના માથામાં ટપલી મારી. 'ડોબા, એક દિવસમાં કોઇ ફેર ના પડે. એક કામ કર. જો ખરેખર ઇચ્છા હોય અને રેગ્યુલર જવાની તૈયારી હોય તો ત્યાં પોલીસ કમિશ્નર ઓફિસની પાસે નવું જિમ બન્યું છે, ત્યાં ફી ભરી દે.' પગથી માથા સુધી પ્રશાંતનું નિરીક્ષણ કરીને એ હસી પડ્યો. 'તું ફીના પૈસા ના બગાડતો. દસ દિવસમાં જ તારો ઉત્સાહ ઓસરી જશે અને પૈસા માથે પડશે. અમદાવાના મોટા ભાગના જિમમાં આવું જ બને છે. દેખાદેખીમાં લોકો પૈસા ફેંકી દે છે. તારે ટ્રાયલ માટે અઠવાડિયું જવું હોય તો હું ફોન કરીશ એટલે એ લોકો પૈસા નહીં લે. ટ્રાયલ પછી જો રેગ્યુલર જવાની પૂરી તૈયારી હોય તો મને કહેજે. હું તારી ફી ભરાવી દઇશ.'